# Curt grammatica de Interlingue/Occidental

version de ti-ci edition digital: 0.1.0+20251106

## Pri ti-ci libre

Titul

  Curt grammatica de Interlingue/Occidental.

Descrition

  Actualisation, amelioriation e ampliation del broshura Curt grammatica de «Interlingue» (Occidental) per contenetes ex: Grammatica de Interlingue in interlingue, de Dr. Fritz Haas, 2021 (originale de 1956); Curs de Occidental in Occidental, de Ric Berger, 1934; e numerós de Cosmoglotta, series A e B, ínter 1927 e 1950.

Autor del originale

  Ínconosset.

Editor del originale

  Interlingue-Institute, Cheseaux, Svissia; sin date (ma certmen pos 1949-09-01).

Fotation del documente original

  Vicente Costalago, 2021.

Tippation del textu original

  Kristian Soto, 2024.

Revision, ampliation e edition digital

  Marcos Cruz, 2024/2025.

Principal changes in ti-ci edition

  Corection de erras; amelioration del claritá e leibilitá; addition de contenetes (alfabet, lítteres, prepositiones, correlatives, plu exemples e afixes…), intern ligamentes y pednotes.

Version de ti-ci edition digital

  0.1.0+20251106.

Programmas principal usat por li librification digital

  Asciidoctor, Asciidoctor EPUB3, Asciidoctor PDF, ebook-convert, GNU Make, ImageMagick, img2pdf, Mercurial, Neovim, Pandoc… in li sistema computatoral Debian. Omni programmas usat es líber.

Descargas e contacte

  ne.alinome.net. Corectiones e suggestiones es benevenit.

Li nómine Occidental del lingue international creat de Edgar de Wahl esset in 1949 viceat per li nómine Interlingue, sin changear li lingue self, por evitar li politic aspecte del nómine del association «Occidental-Union». Desde tande ambi nómines es ussat quam sinonimes o junt quam in «Interlingue (Occidental)» e «Interlingue/Occidental».

## Alfabet

a, b, c, d, e, f, g, h, i, j, k, i, m, n, o, p, q, r, s, t, u, v, w, x, y, z.

Nómines del lítteres:

a, be, ce, de, e, ef, ge, ha, i, jot, ka, el, em, en, o, pe, qu, er, es, te, u, ve, duplic ve, ix, ypsilon, zet.

## Pronunciation

### Vocales

Quam in german, hispan e italian: a, e, i, o, u.

Quande «y» ne sta pos un vocal o in li comensa de un parol avan un vocal, it es vocalic e have li son de «i». Altriloc it es consonantic.

### Consonantes

Lítteres | Position | Son | Explication | Exemples
--- | --- | --- | --- | ---
c | ante «e» o «i» | [ts] |  | concert, electricitá
in omni altri casus | [k] |
ch[1] | avan consonante | [k] | (in modern ortografie on pose elider «h») | c(h)loroform, tec(h)nic
in li síllabe «arch» |  | monarch, anarchie
in altri casus | [ʃ] | «ch» francesi; «sh» anglesi | chambre
g | ante «e» o «i» | [ʒ] | «j» francesi; «s» anglesi in pleasure | magie, magic, garage
in omni altri casus | [ɡ] | «g» german; «g» hispan in gato
gh | ante «e» o «i» | [ɡ] | «g» german; «g» hispan in gato | ghetto, ghepard, ghéyser
h |  | [h] | aspirat quam in german e anglesi | hom, adherer
j |  | [ʒ] | «j» francesi; «s» anglesi in pleasure | jurnal
qu |  | [kw] | quam anglesi, german o italian | quar, aqua, quel
r |  | [ɾ] | quam «r» italian; quam «r» hispan in «pera» | labor, currer, rapid
s | ínter vocales | [z] |  | rose
in omni altri casus | [s] |  | divers
ss |  | [s] |  | possibil
t | sequet per «ia», «io», «iu» o «ie» e ne precedet de «s» | [ts] |  | nation
in omni altri casus | [t] |  | bastion
v |  | [v] | «v» anglesi, francesi o italian | levar, vider, vu
w |  | [w] | «w» anglesi; curt «u» in Interlingue | west
x |  | [ks] | quam «x» anglesi, francesi o german; quam hispan «x» in examinar | examinar
y | pos un vocal, e in li comensa de un parol anc avan un vocal; altriloc vocalic | [j] | quam «y» anglesi; quam «y» francesi in yeaux; quam «j» german; quam hispan «hi» in hielo | yes
z |  | [dz] |  | zefir
zz |  | [ts] |  | pizza, plazza

Omni altri consonantes quam in anglesi, francesi, hispan, german o italian.

Ultra «ss» e «zz», de altri duplic consonantes li duesim es pronunciat solmen si it es pronunciat altrimen quam li prim: acceptar, suggester.[2]

## Accentuation

1. Li accentu tonic cade sur li vocal ante li ultim consonante:

   - motor, linea, pais.

2. Li terminationes «‑s» o «‑es» del plurale, li finale adverbial «‑men» e li termination «‑um» ne changea li accentu:

   - motores, lineas, paises;

   - fortmen, matematicmen;

   - herbarium, herbariums.

3. Li síllabes «bil», «ic» (quande it es pronunciat «ik»[3]), «im» e «ul» es sempre ínaccentuat e porta li accentu al precedent síllabe mem si ti-ci es «bil», «ic», «im» o «ul»:

   - possibil, ínvisibilmen;

   - America, critic, felici;

   - maximum, minimum, anim, animes;

   - regul, regules.

4. Si li anteyan regules ne es aplicabil, on accentua li prim vocal del parol:

   - die, via.

5. Paroles ne sequent li anteyan regules porta un accentu scrit:

   - amíco, amíc, amícs;

   - buró, sanitá;

   - fórsan, ínter.

## Articul

li

  Definit. It indica alquó ja mentionat o conosset, o li tot specie. «A li» es contractet a «al»; «de li» a «del».

un

  Índefinit. It indica alquó ínconosset o ne ancor tractat. It es usat solmen con li singulare.

lu

  Ínpersonal, neutri o abstract. It es usat con adjectives o participies e significa generalmen «to quo es …».

## Substantive

- Null génere grammatical.

- Li plurale fini in «‑s» (pos consonantes generalmen «‑es»). Exemples: families, patres, muséos, amícs.

- Ínmutat in omni casus grammatical. Li preposition «de» es usat por li genitive, e li preposition «a» por li dative.

## Adjective

- Ínvariabil.

- Pro motives de eufonie, it posse prender li finale facultativ «‑i».

Exemples: fidel, felici, grand, sagi, micri.

## Adverbie

- Primari. Exemples: nu, tre, sempre, deman.

- Derivat de adjectives per adjuntion del ínaccentuat finale «‑men». Exemples: naturalmen, respectosimen, solmen.

## Comparation

tam … quam

  - It es facil obtener un tam ordinari articul quam pipre.

  - On vell esser exactmen tam perplex quam antey.

plu

  - Un complet solution, quel vell esser plu bon.

  - Li fundamental principies esset plu clarmen decidet.

plu … quam

  - Un autune plu agreabil quam li estive.

  - Ti tipes es plu facilmen leibil quam tis del originale.

maxim (o max)

  - Ti scope es li maxim grand internationalitá.

  - Yo deve contradir max energicmen.

minu

  - It es minu custosi.

  - Ti es minu facilmen reconossibil.

minu … quam

  - On ne posse dir que on lee minu quam ante 100 annus.

  - Ti-ci ne es minu facilmen analisabil quam ti-ta.

minim

  - Il ne videt li minim tracie de vúlnere.

  - Ples far it minim laborosimen.

## Pronómines personal e adjectives possessiv

Pronómine | nominativ | yo | tu | il | ella | it | on | noi | vu | ili (illos, ellas)
accusativ | me | te | le | la | it | on | nos | vos | les (los, las)
dativ
reflexiv | se
Adjective possessiv | mi | tui | su | nor | vor | lor

## Correlatives

| Relativ e interrogativ | Monstrativ | Índeterminat | Negativ | Generalisant | Total
--- | --- | --- | --- | --- | --- | ---
qualitá | qual | tal | alqual | nequal | qualcunc | de omni qualitás
quantitá | quant | tant | alquant | nequant | quantcunc | tot
témpore | quande | tande | alquande | nequande | quandecunc | sempre
loc | u | ci, ta | alcú | necú | ucunc | partú
maniere | quam | tam | alquam | nequam | quamcunc | in omni maniere
person | qui | ti, ti-ci, ti-ta | alquí | nequí | quicunc | omnes
cose, facte | quo | to, to-ci, to-ta | alquó | nequó | quocunc | omni(s), omno
cose, facte, person | quel | ti, ti-ci, ti-ta, to, to-ci, to-ta | alquel | nequel | quelcunc | omnes, omni(s), omno
cose, person |  |  | alcun | necun |  |
cose |  |  | alcos | necos |  | omnicos
cose, facte, person | quem |  |  |  |  |

Note | «quem» es in casu obliqui (i.e., genitive o dative); «omnes» es un substantive usat solmen pri persones; «omno» es un substantive usat solmen pri coses o factes; «omni» es un adjective; «omnis» es un adjective pluralisat, usat quam substantive.

## Numerales

Cardinal

  0 = null, 1 = un, 2 = du, 3 = tri, 4 = quar, 5 = quin, 6 = six, 7 = sett, 8 = ott, 9 = nin, 10 = dec(i), 20 = duant, 30 = triant, 100 = cent, 500 = quincent, 1000 = mill, 1 000 000 = million, 1 000 000 000 = milliard, 1 000 000 000 000 = billion.[4]

Ordinal

  «‑esim»: unesim, duesim, triesim, decesim, centesim.

Fractionari

  «‑esim» quam li ordinales, ma ordinarimen on vicea li unesim quar per «tot», «demí», «ters» e «quart».

Multiplicativ

  «‑uplic» (pos vocales: «‑plic»): duplic, triantuplic, centuplic.

Colectiv

  «‑ene»: duene (pare), quarene, decene, deciduene, centene.

## Verb

- Ínvariabil in relation con person e númere.

- Témpores composit med li verb auxiliari «har».

- Forme passiv med li verb auxiliari «esser».

- Negation per li adverbie «ne».

- Interrogation per li particul interrogativ «esque» avan li frase o per inversion del órdine del verbe e li subjecte; in ambi casus con li signe «?» in li finale del frase.

Tema verbal | am | vid | aud
Tema presentic | ama | vide | audi
Infinitive | amar | vider | audir
Tema perfectic[5] | amat- | vis- | audit-
Presente | noi ama | noi vide | noi audi
Passate simplic | noi amat | noi videt | noi audit
Future simplic | noi va amar | noi va vider | noi va audir
Conditionale | noi vell amar | noi vell vider | noi vell audir
Imperative | ama! | vide! | audi!
Forme de politesse | ples amar | ples vider | ples audir
Optative[6] | noi mey amar | noi mey vider | noi mey audir
Hortative | lass nos amar | lass nos vider | lass nos audir
Participie present | amant | vident | audient
Gerundie | amante | vidente | audiente
Participie passat | amat | videt | audit
Passate composit | noi ha amat | noi ha videt | noi ha audit
Passate anteriori | noi hat amat | noi hat videt | noi hat audit
Future anteriori | noi va har amat | noi va har videt | noi va har audit
Conditionale passat | noi vell har amat | noi vell har videt | noi vell har audit
Formes passiv | noi es amat | noi es videt | noi es audit
noi esset amat | noi esset videt | noi esset audit
noi va esser amat | noi va esser videt | noi va esser audit
noi vell esser amat | noi vell esser videt | noi vell esser audit
noi ha esset amat | noi ha esset videt | noi ha esset audit
noi hat esset amat | noi hat esset videt | noi hat esset audit

## Prepositiones

Pos prepositiones on usa li acusative del pronómines, o li nominative except «yo» e «tu».

a

  Dative; direction; scope; precie; témpor; loc.

along

  Sequente li tot longore de.

ante

  Prioritá de témpor, rang o loc.

apu

  Proximitá; comparation (in sense extendet).

avan

  Prioritá de loc (li preposition «ante» posse esser usat in li sam sense).

caus

  Cause havant un ínevitabil efecte (anc li preposition «pro» es usabil con un sense tre simil, ma sin li nuancie de inevitabilitá del efecte).

che

  Li logí; li pais; in li categorie (classe).

circum

  Loc o movement de alquó fant li gira.

cis

  In ti-ci látere (ne trans it).

con

  Adjuntion, acompaniament.

contra

  Oposition.

de

  Genitive; orígine; materie; separation; autor; provenientie; possession; extration (in ti sense anc li prepositiones «ex» e «ínter» es usabil).

desde

  Punctu de departe (in spacie, témpor, órdine).

detra

  In li parte posteriori (situat in li látere oposit de ti u trova se li vise de un person o li facie de un cose).

durante

  Spacie de témpor in quel alquó eveni.

ex

  Del interiore al exteriore de; materie; extration (in ti sense anc li prepositiones «de» e «ínter» es usabil).

extra

  In li exteriore de.

in

  Situation in relation con li loc, li témpor, li medie, li natura o li statu.

infra

  Plu bass quam.

ínter

  In li medie de; in li intervalle (témpor) de; in li relationes de; partition; reciprocitá; extration (in ti sense anc li prepositiones «de» e «ex» es usabil).

intra

  In li interiore de (spacie o témpor).

malgré

  Sin esser impedit de, sin ceder a.

med

  Con li auxilie de.

per

  Instrument, medie, maniere.

por

  Scope; ye li profite de; destinat a; in li loc de; in favore de; con li scope de; in exchange; in consideration de; durada; in li nómine de; relatent; ye li date de.

pos

  Plu lontan quam (in témpore o rang); ye li seque de.

préter

  Passante apu e eante plu for quam.

pri

  Dominia, concernent, relatent.

pro

  Motive; explication; cause explicant (in ti sense anc li preposition «caus» es usabil, ma con un nuancie de inevitabilitá del efecte).

proxim

  Ye tre litt distantie de.

secun

  Conform a.

sin

  Absentie, manca.

sub

  Li position de un cose, comparat a un altri situat plu alt: in li sam vertical direction, li situation interiori, li pesa, li dependentie, li témpor, li reserve, li aparentie, li indication.

súper

  Plu alt quam (sin contacte).

sur

  Position de un cose comparat a un altri situat plu bass, in contacte con ti-ci e in li sam direction vertical; ye li superficie de.

til

  Punctu final al quel on ariva (in témpor o spacie).

tra

  De un extremitá a altri de.

trans

  Plu for quam (in spacie).

ultra

  In suplement a.

vers

  In li direction de.

vice

  In li loc de.

ye

  Relation índefinit. It es usat si exceptionalmen null altri preposition es apt. Ma tre sovente on posse usar li prepositiones «a», «de» o «in», queles have pluri significationes.

## Afixes

### Prefixes

ab-

  For: abducter.

anti-

  Contra: anticrist, antisocial.

arch(i)-

  Gradu maxim superiori: archangel, archiepiscop, archifripon.

auto-

  Self: automobile, autodidacte.

bel-

  Parentitá per maritage: belfratre, belfilio.

des-

  Contrarie: desagreabil, desdignar.

dis-

  Movement divergent: dissociation, discontinuar.

ex-

  Ancian: expresidente, eximperator.

ho-

  Sam témpor: hodíe, hosemane, hoannu.

ín-

  Negation (de adjectives): íncurabil, ínestetic, ínactiv.

mis-

  Fals, ínconvenient, fallient: missalliantie, misusar.

non-

  Negation (de substantives): nonsens, nonfumator.

para-

  Protection: parapluvie, parasole.

per-

  Tra, til fine: perforar, percurrer.

pre-

  Ante, avan: prehistorie, predir, predominar, presider.

pseudo-

  Fals, semblant: pseudoscientie, pseudocrist, pseudomaladie.

re-

  Repetition, denov, a comense: revider, reformar, reproducter.

retro-

  A dorse, in direction contrari al anteyan: retroactivitá, retrotraduction, retroear.

step-

  Parentitá per un duesim maritage: stepmatre, stepfilio.

Cert prepositiones posse esser usat anc quam prefixes: «a» (agrandar), «ante» (antepenultim), «circum» (circumstantie), «con» (conform), «contra» (contradition), «ex» (excentric), «extra» (extrapolar), «in» (invader), «ínter» (international), «pro» (provider).

### Sufixes

‑ach

  Substantival. Pejorativ, despreciant: cavallacho, linguache, criticachar.

‑aci

  Adjectival. Inclinat a: voraci, mordaci, vivaci, tenaci.

‑ade

  Substantival. Multitá, serie, contenida: colonnade, boccade.

‑age

  Substantival.

  1. De substantives: colectives con órdine, coses fat de: plumage, boscage, lanage.

  2. De verbes: activitá, anc su resultate, loc, témpor o custas: arbitrage, doanage, luage, rafinage.

‑al

  Adjectival. General relation: central, national, industrial.

‑allia

  Substantival. Colectives sin órdine, o despreciativ: antiquallia, ferrallia, canallia.

‑an

  Adjectival. Apartenent a: american, homan.

‑ar

  Verbal.

  1. De objectes, materiales, abstractes: provider per: coronar, armar, motivar.

  2. De utensiles, instrumentes: usar, tractar per: brossar, martellar.

  3. De organic productes: secreer it: lactar, ovar, sanguar.

  4. De persones e entes: acter quam: dominar, serpentar.

  5. De adjectives e participies (sovente con prepositiones usat quam prefixes): far tal: agrandar, plenar, siccar, exsiccar, abellar, calentar, sedentar.

‑ard

  Substantival. Persones con mal qualitá: falsard, dinamitard, mentard.

‑ari

  Adjectival. Conform a, convenient a: populari, regulari, militari.

‑aria, ‑ario

  Substantival. Person caracterisat per exteriori qualitá: bibliotecario, missionaria.

‑arium

  Substantival. Colection ordinat, precipue scientic o tecnic: herbarium, planetarium, aquarium, rosarium.

‑astr

  Substantival. Persones de valore inferiori: musicastre, medicastro, poetastra.

‑at

  Adjectival. Providet per: barbat, foliat, talentat.

‑atri

  Adjectival. Simil a: spongiatri, verdatri. Vide li sufixe «‑oid».

‑atu

  Substantival. Institution o situation social o legal, anc su loc, témpor o dominia: consulatu, proletariatu, viduatu, califatu, episcopatu.

‑ear

  Verbal. Statu dinamic de vade e retro: flammear, verdear, undear.

‑ell

  Substantival. Yun animale: agnell, leonello, catella.

‑era, ‑ero

  Substantival. Person professional, artisan: cassero, molinera, scolero, librera, vitrero.

‑ería

  Substantival. Loc de profession: librería, juvelería.

‑eríe

  Substantival. Profession e su productes, metaforicmen anc maniere de acter, caractere: vitreríe, potteríe, bigotteríe, diaboleríe.

‑es

  Substantival. Habitante (anc adjectivic): angles, angleso, frances, francesa, portugales, portugaleses.

‑essa

  Substantival. Fémina con special dignitá o function: princessa, diaconessa, imperatressa.

‑esse

  Substantival. Statu, qualitá: noblesse, finesse.

‑ett

  Substantival. Diminutive, frequentative, micri objectes: filietto, statuette, cigarrette, pincette, inflammette, rosette.

‑ia

  Substantival. Land: Russia, Germania. Loc: dormitoria, laboratoria, dominia.

‑ibil, ‑abil[7]

  Adjectival. Possibil: curabil, audibil, visibil.

‑ic

  Adjectival. Essent: electric, medicinic, matematic.[8]

‑ida, ‑ada[9]

  Substantival. Action in durada: promenada, currida, perdida.

‑ie

  Substantival. Statu in durada, abstract conception: existentie, providentie, maladie.

‑iera

  Substantival. Vast loc contenent alquó: torfiera, pisciera, rosiera.

‑iere

  Substantival. Vase etc. contenent alquó: incriere, tabaciere, butoniere.

‑iero

  Substantival. Portant alquó: rosiero, candeliero, pomiero.

‑ific

  Adjectival. Essent, apartenent a, conform a: pacific, specific, scientific. Vide li sufixe «‑ificar».

‑ificar

  Verbal. Far tal, constatar quam: verificar, simplificar, mumificar, pacificar. Vide li sufixes «‑isar» e «‑ific».

‑ijar

  Verbal. Devenir, far se: verdijar, rubijar.

‑illio

  Substantival. Caressiv masculin: fratrillio. Vide li sufixe «‑innia».

‑in

  Adjectival. Consistent de, provenient de: argentin, alpin, matrin, svinin.

‑innia

  Substantival. Caressiv feminin: matrinnia, carinnia. Vide li sufixe «‑illio».

‑ion[10]

  Substantival. Action, anc su loc e resultate: action, administration, union.

‑isar

  Verbal. Far tal, far quam: electrisar, idealisar, canalisar, terrorisar, rivalisar, judeisar. Vide li sufix «‑ificar».

‑isme

  Substantival. Doctrine, sistema, movement: biciclisme, catolicisme, centralisme.

‑issim

  Adjectival. In maxim alt gradu: grandissim, bellissim.

‑ist

  Substantival. Person ocupant se pri, adherente de: calvinist, librist, telegrafist.

‑(i)tá, ‑etá[11]

  Substantival. Qualitá: libertá, sanitá, novitá, propietá, ebrietá.

‑ité, ‑eté[12]

  Substantival. Totalité de persones o coses: homanité, yunité, societé.

‑iv[10]

  Adjectival. Havent li efecte: decorativ, constructiv, directiv, alternativ.

‑ment

  Substantival. Concret action o su resultate, o servient a, servient quam: fundament, nutriment, movement.

‑nd, ‑end[13]

  Adjectival. A far: donand, leend, dividend.

‑oid

  Adjectival. Simil a: negroid, elipsoid. Vide li sufixe «‑atri».

‑on

  Substantival. Person caracterisat per un intern o natural qualitá: dormon, savagion, spiona, pedon.

‑or[10]

  Substantival. Actent person, cose, machine o factor: director, acumulator, ventilator, divisor.

‑ori[10]

  Adjectival. Destinat a: organisatori, preparatori, cultivatori.

‑ore

  Substantival.

  1. De verbes: statu: amore, terrore, calore.

  2. De adjectives: qualitá mesurabil: longore, grandore.

‑osi

  Adjectival. Rich in, havent: famosi, musculosi, respectosi, spinosi.

‑uore

  Substantival. Loc, utensil: trottuore, lavuore, reservuore, tiruore.

‑ura[10]

  Substantival. Concretisat action e su resultate: sculptura, reparatura, letura, creatura.

‑ut

  Adjectival. Tro rich in, exuberant: barbut, armut, sandut.

## Regul de Wahl

De omni sistemas de lingue international, Interlingue/Occidental es li sol quel successa formar omni paroles international per procedes de derivation absolutmen regulari. Li clave de ti performantie jace in li famosi Regul de Wahl quel permisse utilisar li international sufixes «‑ion», «‑or», «‑ura», «‑iv», «‑ori» sin recurrer a duplic o mem triplic radicas. On posse formular ti regul in maniere maxim simplic quam seque:

Li sufixes «‑ion», «‑iv», «‑or», «‑ori» e «‑ura» es adjuntet che li verbes finient in «‑ar» e «‑ir» al participie passat, e che li verbes finient in «‑er» al radica verbal, intercalante «‑t‑» pos vocal final e mutante li final consonantes «d» e «r» in «s».

Exemples

Crear

  creat/or, creat/ion, creat/ori, creat/ura.

Expedir

  expedit/ion, expedit/or, expedit/iv.

Constructer

  construct/ion, construct/or, construct/iv.

Instituer

  institu/t/ion, institu/t/or, institu/t/ori.

Exploder

  explos/ion, explos/iv.

Adherer

  adhes/ion, adhes/iv.

Currer

  curs/ori, curs/iv, (ex)curs/ion.

## Fundament de Interlingue/Occidental

Occidental es li ovre de Edgar von Wahl, russ scientist de baltic origin, nascet in 1867. In su yunesse il studiat Volapük e poy Esperanto, de quel il devenit un del maxim activ pioneros. Pos har in van militat in favore del reformes queles il considerat índispensabil, il abandonat Esperanto e eat su propri via, elaborante un sistema sur base naturalistic, in quo il ha esset precedet de pluri altri mundlinguistes, precipue Pirro, Rosenberg e Lott. Post 30 annus de ínfatigabil labor, il presentat su propri sistema sub li nómine de Occidental.

Quo significa «naturalisme»? It es tot simplicmen li resultante logic e ínevitabil del eforties adaptar li lingue international al exigenties del practica servir quam mundlingue, si su usa es imposit per mesuras statal coercitiv. Ma ti possibilitá ne existe e va nequande exister. Or, si it es ínpossibil obtruder al publico quo on ha electet, ne resta altricos quam electer to quo li publico es pret acceptar.

Ti evidentie ha imposit se a omni autores de mundlingue desde li fiasco de Volapük. Omni lor eforties es caracterisat per li conscient abandon del notion de teoric perfection basat sur structuras purmen artificial, e lor substitution per li elementes trovabil in li lingues etnic. Maxim facil por li usatores es to quo ja es familiari a ili per li usa de lor lingue matrin, quantcunc complicat it (semblantmen) aspecte sur li paper. Esperanto e Ido marca important etapes sur ti via vers sempre plu grand naturalitá, ma ili conservat malgré omnicos ancor sat mult elementes artificial, precipue in li election del afixes queles forma li base por li edification del sistema de derivation. Aparentmen li témpor ancor ne esset matur por posser victer ti ultim obstacul. It es Edgar de Wahl qui ha aportat li solution del problema.

In Interlingue/Occidental ne solmen li radicas, ma anc li prefixes e sufixes es transprendet ex li lingues natural. E, quo es maxim important: sin sacrificar li regularitá. Nequel de su precessores hat successat — ni mem provat — soluer ti problema in maniere alquantmen satisfactori.

Interlingue/Occidental es, tam in su vocabularie quam in li dominia del fonetica, ortografie e in su grammatical structura, basat sur li lingues romanic queles, quam heredantes direct del cultura greco-latin, permisse sol li edification de un vocabularie international. Li consequentie de to es que it es ínmediatmen comprensibil, sin studie preliminari, a milliones de persones parlant romanic lingues e a milliones de homes con medial instruction lingual in omni altri paises.

## Plu information

Pos har leet li supra resumate concernent li bases e li structura natural de Interlingue, vu es certmen interessat conosser plu ampli detallies pri ti admirabil instrument de cultura e de comunication quel es ti lingue.

Ti libres posse esser util:

- Grammatica de Interlingue in Interlingue, de Dr. Fritz Haas, 1956, edition digital revisat de 2021.

- Interlingue Course in 10 Lessons, de A.Z. Ramsted e Dave MacLeod (original de 1929, actualisation e traduction anglesi de 2019, edition digital de 2020).

- Fraseologie de Occidental, de Jan A. Kajš, 1948, edition digital revisat de 2024.

1. Vide un explication detalliat e casus special in li articul «Linguistic explorationes — Pronunciation de “ch”» de Edgar de Wahl, publicat in Cosmoglotta serie A, numeró 101, 1935-03/04. Vide anc li section «Ortografie» del articul «Standardisation de Occidental», publicat in Cosmoglotta serie B, numeró 70, 1945-05.
2. Vide Grammatica de Interlingue in Interlingue, de Dr. Fritz Haas, 1956.
3. Vide «Complet grammatica de Occidental» de Karl Janotta in Cosmoglotta serie A, numeró 65 (1929-10).
4. Vide li articul «Grand númeres» de Ilmari Federn in Cosmoglotta serie A, numeró 127 (1939-07). Vide anc li section «Numerales» de Grammatica de Interlingue in Interlingue, de Dr. Fritz Haas, 1956, edition digital de 2021.
5. Trovat per li Regul de Wahl.
6. Li optative expresse sive li desir sive li imperative exter li duesim persone.
7. «‑abil» con verbes in «‑ar».
8. Ex Grammatica de Interlingue in Interlingue, de Dr. Fritz Haas: «Grec substantives finient per «‑ma» intercala «‑t‑», tales finient per «‑se» (x = cs) muta li «s» in «t»: problematic, dramatic, elipse, eliptic, hipnose, hipnotic, sintax, sintactic.
9. «‑ada» con verbes in «‑ar».
10. Ples leer li section «Regul de Wahl» por conosser li usation del sufixes «ion», «iv», «or», «ori» e «ura».
11. «‑etá» si li radica fini per «i»; «-(i)tá» in altri casus.
12. «‑eté» si li radica fini per «i»; «‑ité» in altri casus.
13. «‑end» con verbes in «‑ir».